สรุปปัจจัยสำคัญตลาดทุน-การเงิน-เศรษฐกิจวันนี้
สรุปปัจจัยสำคัญตลาดทุน-การเงิน-เศรษฐกิจประจำวันที่ 9 ธ.ค.58
9 ธ.ค. 2558

– เงินเยนอยู่ที่ระดับ 122.70 เยน/ดอลลาร์ จากช่วงเช้าที่ระดับ 123.85/90 เยน/ดอลลาร์
– เงินยูโรอยู่ที่ระดับ 1.0934 ดอลลาร์/ยูโร จากช่วงเช้าที่ระดับ 1.0899/0901 ดอลลาร์/ยูโร
– ดัชนี SET ปิดวันนี้ที่ระดับ 1,297.82 จุด ลดลง 9.16 จุด หรือ 0.70% มูลค่าการซื้อขาย 34,326.69 ล้านบาท
– สรุปปริมาณการซื้อขายรายกลุ่ม ต่างชาติขายสุทธิ 1,402.76 ล้านบาท (SET+MAI)
 
– ศูนย์วิจัยกสิกรไทย คาดคณะกรรมการนโยบายการเงิน (กนง.) น่าจะมีมติคงอัตราดอกเบี้ยนโยบายที่ระดับ 1.50% ในการประชุมรอบสุดท้ายของปีนี้ในวันที่ 16 ธันวาคม 2558 เนื่องจากจากเศรษฐกิจไทยเริ่มปรากฎพัฒนาการเชิงบวกมากขึ้น ประกอบกับคาดว่า กนง.คงจะเลือกติดตามผลการประชุมนโยบายการเงินของเฟดที่ตลาดคาดว่าเฟดจะปรับขึ้นอัตราดอกเบี้ยนโยบายในการประชุมวันที่ 15-16 ธันวาคมนี้
– กรมสรรพสามิต เริ่มเก็บภาษีสรรพสามิตรถใหม่ตามการปล่อยก๊าซ CO2-Eco Sticker 1 ม.ค.59 จะทำให้การแนวโน้มการจัดเก็บรายได้จากภาษีรถยนต์เพิ่มขึ้นประมาณ 7-8 พันล้านบาท จากคาดการณ์การจำหน่ายรถยนต์นั่งภายในประเทศปีนี้ อยู่ที่ 7 แสนคัน และในปี 2559 อีกประมาณ 8 แสนคัน โดยจะภาษีรถยนต์ใหม่จะมีผลกับรถยนต์นั่งขนาดกลาง เครื่องยนต์ตั้งแต่ 1,800-2,000 ซีซี เป็นหลัก โดยอัตราภาษีจะมีการเปลี่ยนแปลงจากเดิมไม่เกิน 5% ขณะที่รถยนต์ในกลุ่มอีโคคาร์ และรถซุปเปอร์คาร์อัตราภาษียังอยู่เท่าเดิม
– นายฐากร ตัณฑสิทธิ์ เลขาธิการสำนักงานคณะกรรมการกิจการกระจายเสียง กิจการโทรทัศน์ และกิจการโทรคมนาคมแห่งชาติ(กสทช.) คาดว่าการประมูลคลื่นความถี่ย่าน 900 MHz ในวันที่ 15 ธ.ค.นี้ จะมีการแข่งขันดุเดือดมาก และคาดว่าจะมีราคาประมูลขั้นต่ำ 30,000 ล้านบาท/ใบอนุญาตที่มี 10 MHz จากราคาเริ่มต้นเคาะราคาที่ 12,864 ล้านบาท
– นายสมชัย สัจจพงษ์ ปลัดกระทรวงการคลัง เปิดเผยว่า คณะทำงานจัดทำแผนการปฏิรูประบบภาษีนัดแรกวันนี้ ในเบื้องต้นจะมีการหารือในเรื่องการปรับโครงสร้างภาษี โดยเฉพาะระบบภาษีของ 3 กรมจัดเก็บรายได้ คือ กรมสรรพากร, กรมสรรพสามิต และกรมศุลกากรว่าจะมีการดำเนินการอย่างไรให้มีความเหมาะสมกับสถานการณ์เศรษฐกิจมากที่สุด โดยที่ประชุมฯ สามารถหาข้อสรุปได้แล้วประมาณ 80% โดยคณะทำงานจัดทำแผนการปฏิรูประบบภาษี จะเร่งสรุปรายละเอียดเพื่อนำเสนอต่อนายอภิศักดิ์ ตันติวรวงศ์ รมว.คลัง และนายสมคิด จาตุศรีพิทักษ์ รองนายกรัฐมนตรีด้านเศรษฐกิจ พิจารณาภายในเดือนนี้ เพื่อให้ที่ประชุมคณะรัฐมนตรีได้พิจารณาในต้นเดือน ม.ค.59
– ธนาคารกลางจีนกำหนดอัตราอ้างอิงสกุลเงินหยวนให้อยู่ที่ระดับที่อ่อนตัวที่สุดในรอบ 4 ปีเมื่อเทียบกับดอลลาร์ ซึ่งการดำเนินการดังกล่าวสื่อต่างประเทศมองว่าเป็นการเตรียมรับมือกับแนวโน้มการปรับขึ้นอัตราดอกเบี้ยของธนาคารกลางสหรัฐ (FED)
– สถาบันวิจัยเศรษฐกิจและสังคมแห่งชาติของอังกฤษ มองว่า ธนาคารกลางอังกฤษมีแนวโน้มจะปรับขึ้นอัตราดอกเบี้ยในเดือนก.พ. 2559 จากอัตราดอกเบี้ยระดับต่ำสุดเป็นประวัติการณ์ที่ 0.5% ซึ่งกำหนดไว้ตั้งแต่เดือนมี.ค. 2552
– ตลาดหลักทรัพย์เมียนมาร์ได้เปิดทำการซื้อขายอย่างเป็นทางการแล้วในวันนี้ โดยได้รับการสนับสนุนจากประเทศญี่ปุ่น และมีบริษัทท้องถิ่น 6 แห่งเข้าจดทะเบียนซื้อขาย
 
ที่มา: สำนักข่าวอินโฟเควสท์